Hazrat Shaikh Sayyed Mohiy-ud-deen 
Abdul Qaadir Jilani radiy-Allahu ta’ala 
anhu: 



Khitaab : 


Muhiy-ud-deen. 
Alqaab : 


Mehboob-e-Subhani, Sayyed-uI-Auliya, Imaam-uI-Asfiya, Peer e 
peeraan, Shaah e Miraan, Ghaus-ul-aazam, Ghaus-us-Saqlain, Shaikh e 
la-saani, Qutb-e-Rabbaani, Qindeel-e-Nooraani, Saahib e Roshan 
zameer, Dastgeer. 

Aap ki wilaadat 1 Ramazaan 470 Hijri (18 March 1077 A.D.) ko Jeelaan 
(Iran) me hui. 

Aap ke waalid ka naam Hazrat Sayyed Abu Saaleh Moosa Jangi-dost 
bin Hazrat Abdullah Jeelaani rahmatullahi alaihi aur waalida ka naam 
Sayyeda Ummul Khair Faatima binte Sayyed Abdullah Sawmai az- 
Zaahid rahmatullahi alaihi hai. 

Aap ‘Najib-ut-Taraffain’ hain. 

Aap ke waalid Hazrat Imaam Hasan al-Musanna ibne Hazrat Imaam 
Hasan al-Mujtaba ibne Hazrat Ali al-Murtaza radiy-Allahu ta’ala anhu 
ki nasi se hain ya’ni Hasani saadaat hain. 

Aap ki waalida Hazrat Imaam Zain-ul-Aabideen Ali al-Awsat ibne 
Hazrat Imaam Husain ibne Hazrat Ali al-Murtaza radiy-Allahu tala 
anhu ki nasi hain ya’ni Husaini saadaat hain. 

Aap apni waalida ke batan me rahe tab un ki umr 60 baras thi. Is umr 
me hamal rehna bahot mushkil hai. 

Jab aap ki waalida chhink aane par ‘Alhamdulillah’ kehti to aap 
waalida ke pait me se jawaab me ‘Yarahmak-Allah’ kehte. 

Aap ki wilaadat se pehle Huzoore akram sallallahu alaihi wa sallam ne 
aap ke waalid ko khwaab me bashaarat di ke ‘Aye Abu Saaleh! 

Tumhare liye khushkhabari hai ke tumhare yaha mera beta aane waala 
hai, Tamaam auliya me us ka rutba aisa hai jaisa mera tamaam Ambiya 
me.’ 

Aap ki wilaadat ki raat Baghdad ke ilaaqe me 1100 ladke paida hue wo 
tamaam Auliya Allah bane. 

Ramazaan me paida hone par Aap paida’ish se sirf raat me hi apni 
waalida ka doodh pite the aur din me nahi pite the. 

Us saal baadal hone ki wajah se Ramazaan ka chaand nahi dikhaai diya 
tha. Jab kuchh logo ne Aap ke ghar par aakar yeh baat batai to Aap ki 
waalida ne farmaaya ke ‘Mera bacha din me doodh nahi pee raha hai, 
sirf raat me hi doodh pita hai. Is liye Ramazaan ka chaand ho gaya hai.’ 

rj* rj* rj* rj* 

Aap ne ibtidai ta’aleem Jeelaan me Haasil ki. 

Aap jab madrasa me gaye aur ustaad ne ‘Bismillahir Rahmaanir 
Raheem’ padhne ke liye kaha to Aap ne ‘Bismillah’ ke baad Qur’an ke 
15 paare padh liye. Aap ki waalida ko 15 paare hifz the aur hamal ke 
dauraan jab wo tilaawat karti thi tab Aap ne 15 paare sikh liye. 

Aap jab madrasa me tashreef laate tab ghaib se aawaaz aati thi ‘Allah 
ke wali ke liye jagah khaali karo.’ 

Aap ke waalid ke inteqaal ke kuch waqt baad Aap ne majeed ta’aleem 
ke liye apni waalida ki ijaazat maangi. Aap ki waalida ne Aap ko 
Hamadan jaa rahe ek qaafile ke saath Baghdad rawaana kiya aur Aap 
ke kameez ke andar 40 deenaar rakhkar upar se sil diye aur Aap ko har 
haal me se sach bolne ki aur Halaal khaane ki naseehat ki. Aur 
farmaaya ke ‘Agar raaste me koi pareshaani ho to ye dua 101 baar padh 
lena. In shaa Allah pareshaani door ho jaayegi - Allah kaafi qasadatul 



kaafi wajadatul kaafi li kulli kaafi kafaafil kaafi wa ni’amal kaafi wa 
lillahil haind.’ 

Raaste me Hamadan ke qareeb dakaito ke giroh ne qaafile ko gherkar 
loot liya. Aur jab Aap se puchha ke ‘Tumhare paas kuchh maal hai?’ to 
aap ne farmaaya ke ‘Mere paas 40 deenaar hai jo kameez ke andar sile 
hue ham.’ Daakoo ke sardaar ne kaha ke ‘Aye bache! Agar tu hume 
sach nahi bataata to hume pata bhi chalta.’ Aap ne farmaaya ke ‘Meri 
maa ne mujhe har haal me sach bolne ke liye kaha hai. Is liye main jhut 
nahi bol sakta.’ 

Aap ki baat sunkar daakoo ke giroh ne foran tauha kar li. 

*1* *1* *1# *1* *1* *1* 

489 Hijri (1095 A.D.) me aap Baghdad tashreef laaye aur Jaamia 
Nizaamia me ta’aleem haasil ki. 

Hazrat Abu Saeed Mubarak al-Makhzumi aur Hazrat Abu Ali al- 
Mukharrami se aap ne Fiqh ki ta’aleem haasil ki. 

Hazrat Abu Bakr ibn Muzaffar, Hazrat Muhammad ibn Husain Baqalai 
aur Hazrat Abu Saeed bin Abdul Kareem se aap ne Hadees ki ta’aleem 
haasil ki. 

Hazrat Abu Muhammad Ja’afar se Aap ne Tafseer ki ta’aleem haasil ki. 
Hazrat Abul Khair Hammad ibn Muslim al-Dabbas aap ne Tasawwuf ki 
ta’aleem haasil ki. 

Aap ne Hazrat Abu Zakariya Yahya Tabrizi se bhi ta’aleem haasil ki. 

*1* 

Ta’aleem mukammal karne ke baad Aap Baghdad chhodkar Sehra me 
chale gaye aur ibaadat wa riyaazat aur mujaahida me 25 saal guzaare. 

509 Hijri (1116 A.D.) me Aap ne pehla Hajj ada farmaaya. 

Phir jab Makka mukarrama se Madeena munawwara tahreef laaye to 
ba-adab arz kiya ‘Aye Naanajaan! Aaj tak to main aspni Rooh ko aap ki 
baargaah me Salaat o Salaam pesh karne ke liye bheja karta tha. Aaj 
tak meri rooh Aap ke darbaar me haazir hoti thi aur me Salaat o Salaam 
pesh karti thi. Lekin Aye ALLAH ke pyaare Rasool sallallahu alaihi wa 
aalihi wa sallam! Aaj Aap ka nawaase Abdul Qaadir apne jism aur rooh 
ke saath haazir hai aur ye tamanna lekar ke aaya hai ke Aap ke 
mubarak haatho ka bosa le sake.’ 

Aap ka itna arz karna tha ke Huzoor Habeebe khuda Sarware kaunain 
sallallahu alaihi wa sallam ke dono nooraani haath mubarak qabr 
shareef se baahar aaye. Sarkaar Ghause aazam ne musaafa kiya aur 
haatho ko bosa diya. 

520 Hijri (1126 A.D.) me Aap ne Sunnat e Rasool ada karne ke liye 
nikaah kiya. 

521 Hijri (1127 A.D.) me Hazrat Abu Saeed Mubarak Makhzumi ne 
apni jagah par Aap ko Sadr-ul-mudarris banaaya. 

Aap farmaate hain ki: Ek roz Zohar se kuchh pehle Maine jaagte me Huzoor 
sallallahu alaihi wa sallam ki ziyarat ki. Huzoor sallallahu alaihi wa sallam 
ne farmaaya ‘Beta! Turn wa’az kyun nahi karte? Maine arz kiya ‘Huzoor! 
Main Baghdaad me bade-bade Fuqaha ke saamne bol nahi sakta.’ Huzoor 
sallallahu alaihi wa sallam ne farmaaya ‘Apna munh kholo.’ Maine apna 
munh khola to Huzoor sallallahu alaihi wa sallam ne mere munh me apna 
Luaab-e-dahan 7 martaba daala aur farmaaya ‘Ab bila khauf wa’az kehna 
shuru kar do.’ 

Chunaanche main namaaze Zohar ke baad wa’az ke liye baitha to log khud 
ba khud mera wa’az sunne ke liye baith gaye aur aahista aahista bahot log 
jama ho gaye. Phir dekha ke Hazrat Maula Ali radiy-Allahu ta’ala anhu mere 
saamne tashreef farma hain aur mujh se farmaane lage ‘Beta! Ab wa’az kyun 
nahi kehte?’ Maine arz kiya ‘Huzoor! Itne bade majme me bolne ki himmat 
nahi padti.’ Hazrat Ali radiy-Allahu ta’ala anhu ne farmaaya ‘Accha apna 
munh kholo.’ Chunaanche maine apna munh khola to Hazrat Ali ne 6 
martaba apna Luaab-e-dahan daala. Maine arz ki ‘Huzoor! 6 martaba kyun?’ 
To unho ne farmaaya ‘Huzoor sallallahu alaihi wa sallam ke adab ki wajah 
se. Huzoor ne 7 martaba luaab-e-dahan daala aur main Huzoor ki barabari 
kise kar sakta hu?’ 

Aap farmate hain ‘Phir saare hijaab uth gaye aur main khub wa’az kehne 
laga.’ 

Aap ne madrasa me talba ko ilm e deen sikhaana shuru kiya aur Islaam 
ki isha’at karna shuru kiya aur wa’az aur naseehat karte rahe. 

Jab madrasa me talba ki ta’adaad badhne lagi to 528 Hijri me Aap ne 
aas paas ke makaan khareed liye aur unhe madrasa me saamil karke 
madrasa ki naye sire se taameer ki. 

Aap ke ta’aleemaat aur karaamat dekhkar beshumaar logo ne Islaam 
apnaaya. 

Aap ne apne shaagirdo ko jama’at banaakar Islaam ki isha’at ke liye 
dusre mulko me bhejna shuru kiya. 



Aap ke shaagirdo me Ibraheem bin Bishr, Mohammad bin Ahmad 
Bakhtiar, Abdullah al-Sa’adi, Raafe bin Ahmad, aur Abu Mohammad 
bin Abdul Husain mash’hoor hain. 

Aap ko ALLAH ta’ala ne aisa khaas ilm ata farmaaya tha ke har 
mas’ale ka sahi hal aasaani se ata farmaate the aur bahot saare mauqe 
par apne ilm se logo ko faa’ida pahunchaaya. 

Aap ne Hambali mazhab ki taqleed karte. Magar har mazhab ke 
mutaabiq sahi Fatwa dete the. 

Ek martaba mulke Ajam se Aap ke paas ek mas’ala pesh kiya gaya jis 
ka jawaab Iraq ke koi bhi Mufti ne us sawaal ka jawab nahi de paaye 
the. 

Sawaal ye tha ki ek shakhs ne mannat maani ki woh koi aisi ibaadat 
karega jis me us ibaadat ke waqt us ke saath puri kaa’inaat me koi 
dusra shareek na hoga aur agar woh aisi ibaadat na kar sake to us ki 
Biwi ko 3 Talaaq. Aisi haalat me woh shakhs kaun si ibaadat kare jis me 
us ke saath koi shareek na ho? 

Tamaam ulama-e-kiraam is sawaal ka jawaab dene me nakaam rahe. 
Jab ye sawaal Sarkaar Ghause paak radiy-Allahu ta’ala anhu ke paas 
aaya to Aap ne foran yeh Fatwa diya ki ‘Wo shakhs Makkah moazzama 
chala jaaye aur Mataaf [Tawaaf karne ki jagah] us ke liye khaali kar 
diya jaaye aur woh Ka’aba shareef ka Tawaaf kare to us ki mannat puri 
ho jaayegi.’ 

Ye jawaab sunkar bade bade ulama hairan reh gaye kyun ki sirf yehi ek 
surat thi jis me woh shakhs tanha ibaadat kar sakta tha. 

Aap Sayyed ul Auliya hain ya’ni Tamaam Auliya Allah ke Sardaar aur 
Peer e Peeraan hain. 

Aap ne jab kaha ke ‘Qadami haazee hi ala raqabati kulli Waliyillah 
ya’ni Mera qadam tamaam Auliya Allah ki gardano par hai’ tab 
tamaam Auliya Allah ne tasleem kiya. 

Khwaja Moeen-ud-deen Hasan Chishti rah main lla hi alaihi ne farmaaya 
‘Aye Peeran e peer! Aap ka qadam mubarak meri gardan par hi nahi, 
mere sar par hai.’ 

Aap ko ‘Ghausiyat e kubra’ ka martaba mila hai. 

Aap se pehle ye martaba Imaam Hasan al-Askari radiy-Allahu ta’ala 
anhu ke paas tha hai Aur Ghaus e aazam Shaikh Abdul Qaadir Jeelaani 
tak ye martaba un ke paas raha aur phir Ghaus e aazam ko mila. 

Aur aap ke baad ye Imaam al-Mahdi radiy-Allahu ta’ala anhu ko ye 
milega aur tab tak Ghaus e aazam ki Ghausiyat e kubra ka zamaana 
rahega. 

Aap 5wi sadi ke Mujaddid hain. 

Aap ko ‘Mohiy-ud-deen’ ka laqah mila hai ya’ni Deen ko zinda karne 
waala. 

Huzoor Sayyed ul Ambiya Ashraf ul Ambiya sallallahu alaihi wa sallam 
ne har takleef bardaasht karke jis deen e islam ki bunyaad qaa’im ki aur 
Aap ke ashaaha ne beshumaar qurbaaniya dekar Islaam ki hifaazat ki 
aur Karbala me Imaame Husain radiy-Allahu ta’ala anhu aur Aap ke 
wafaadaar saathiyo ne islaam ko taaza kiya. Us ke baad har zamaane me 
aa’imma ne islaam ko aur mazboot kiya. 

Aur phir jab zaroorat pesh aai tab ALLAH ta’ala ne Ghaus e 
aazam ‘Mohiy-ud-deen’ Abdul Qaadir Jeelaani radiy-Allahu ta’ala 
anhu ko bhejkar deen e Islaam ko phir se zinda kar diya. 

Aap ne ‘Mo’atazila’ firqe ka muqaahala kiya. Is firqe ka bad-aqeeda tha 
ke ‘Qur’an majeed makhlooq hai.’ Aap ne bataaya ke ‘Qur’an majeed 
ALLAH ka kalaam hai.’ 

Isi tarah bahot saari Bid’aten phail gai thi. Jin ko Aap ne apni ta’aleem 
ke zariye rad kiya aur logo ko Sunnat wa Shariat ki ta’aleem di. 

Aap ke shaagird Shaikh Abdullah Zubai farmaate hain ke ek martaba 
Hazrate Ghause aazam radiy-Allahu ta’ala anhu ki taqreer se muta’asir 
hokar 1 laskh se zyada faasiq o gumraah ne tauba ki aur hazaaro 
yahoodi aur eisaai mazhabe islaam me daakhil huwe. 

Shaikh Umar Kimani bayaan farmaate hain ki 

‘Ek martaba Hazrate Ghause aazam radiy-Allahu ta’ala anhu ki 

khidmate aqdas me 13 logo ne Islaam qubool kiya. 



Musalman hone ke baad un logo ne bayaan kiya ke Hum log Arab ke 
Eisaai the. Hum ne Islaam qubool karne ka iraada kiya aur ye soch rahe 
the ki kisi marde kaamil ke mubarak haath par Islaam qubool karen. 

Isi dauraan ek hum ne Ghaibi aawaaz suni ke Turn log Baghdad jaao 
aur Shaikh Abdul Qaadir Jeelaani ke Mubarak haatho par Islaam 
qubool karo. Kyun ki jis qadr eimaan Shaikh Abdul Qaadir Jeelaani ki 
barkat se tumhare dilo me ghar karega us qadr eimaan is zamaane me 
kisi dusri jagah se na-mumkin hai. 

Chunaanche hum log usi ghaibi farmaan par Baghdad aaye aur 
Alhamdulillah humare seene Noore hidaayat se roshan ho gaye.’ 

*1* 

Aap farmaate hain 

‘Agar turn kisi ko hawa me udta dekho, 

Lekin wo Shariat ka paaband na ho, 

To wo Istidaraaj hai, Wilaayat nahi.’ 

Ek baar aap jangal me mujaahida me masroof the aur Aap ko bahot 
pyaas lagi. Achanak rahmate ilahi se ghaib se ek baadal aaya aur Aap ke 
upar baarish barasne lagi. Aap ne us paani piya. Is ke baad Aap ne 
dekha ke ek aur baadal zaahir hua aur us me se itni roshni zaahir hui ke 
aasmaan tak phail gai. Us me se ek surat zaahir hui aur us ne kaha ‘Aye 
Abdul Qaadir! Main tumhara khaaliq aur Rab hu. Maine tumhare liye 
sab cheez halaal kar di hai.’ Aap ne foran ta’aooz (Aoozu billah) padha. 
Us ke saath hi wo foran wo roshni gaa’ib ho gai aur andhera ho gaya. 
Aur ek aawaaz aai ‘Aye Abdul Qaadir! Tumhare ilm ne tumhe bacha 
liya. Warna maine bahot saare auliya ko is tarah gumraah kar diya hai.’ 
Aap ne farmaaya ‘Beshak ye mere Rab ka karam hai, jis ne mujhe turn 
se bacha liya.’ 

Aap ke saahabzaade Shaikh Sayyed Zia-ud-deen Moosa ne is baat ko 
sunkar Aap se arz kiya ‘Aap ne ye kaise ma’aloom kiya ki wo shaitaan 
hai?’ Aap ne farmaaya ‘Kyun ki us ne mujh se kaha ki jo haraam hai wo 
bhi mere liye halaal kar diya. Aur ALLAH ta’ala kabhi aisa galat hukm 
nahi farmaata.’ 

15 saal tak aap raat bhar me ek Qur’an majeed mukammal karte rahe. 
40 saal tak Aap ne Isha’ ke wuzu se Fajr ki namaaz ada ki. 


*1# •*>. 

Karaamat: 


ALLAH ta’ala ne aap ko aise kamaalat ata farmae aur aap ne aise 
karaamat zaahir kiye ke Kaafiro ne islaam apna liya aur Musalman ke 
eimaan aur mazboot hue. 

Jin me Murde ko zinda karna aur barso pehle doobi kashti ko kinaare 
par laana aur be-aulaad ko aulaad dilaana aur beemaaro ko shifa 
bakhshana aur yaad karne waale ko madad karna aur chor ko Abdaal 
banaana bhi saamil hai. 

Aur paida’ish se pehle jab apni maa ke shikam me the tab saanp se apni 
maa ko bachaana bhi saamil hai. 

(1) Ek roz Hazrat Ghaus e aazam ek mohalle se guzar rahe the to dekha 
ke ek musalman aur ek nasrani aapas me bahes kar rahe the. Aap ne 
wajah puchhi to musalman ne kaha ‘Ye nasraani kehta hai ke Hazrate 
Eisa alaihis salaam tumhare Nabi e kareem Mohammad sallallahu alaihi 
wa sallam se afzal hain. Aap ne nasraani se puchha ke ‘Turn kis darje se 
Hazrate Eisa alaihis salaam ko afzal kehte ho?’ Us ne kaha ke ‘Hazrate 
Eisa alaihis salaam murdo ko zinda kiya karte the.’ Aap ne farmaaya ke 
‘Main Khaatim ul ambiya Sarwar e kaa’inaat sallallahu alaihi wa sallam 
ka ummati hu. Agar main murdo ko kar du to tu Nabi e kareem 
sallallahu alaihi wa sallam ki afzaliyat ko tasleem kar lega?’ Us ne kaha 
‘Zaroor.’ 

Phir aap sab ke saath qabrastan gaye. Aap ne farmaaya ke ‘Bata, Kis 
qabr ke murde ko zinda karwaana chaahta hai?’ Us nasraani ne ek 
puraani qabr ki taraf ishaara kiya. Aap ne farmaaya ‘Ye murda dunya 
me jo kaam karta tha use bataata hua uthaata hu.’ 

Aap ne farmaaya ‘Kum bi iznillah.’ To qabr khul gai aur murda zinda 
hokar gaata hua bahar nikla. Aap ne us se us ka naam aur kaam 
puchha. Phir us ne puchha ke ‘Yeh kaun sa zamaana hai?’ Aap ne 
farmaya ‘Khaatim ul Ambiya Sarwar e kaa’inat Mohammad Mustafa 
sallallahu alaihi wa sallam ka zamaana hai. Kya tu dunya me waapas 
rehna chaahta hai?’ Us ne kaha ‘Nahi.’ 

Ye sab dekhkar wo eisai musalman ho gaya. 

(2) Ek baar ek aurat apne bete ko Hazrate Ghaus e aazam Jeelaani 
radiy-Allahu ta’ anhu ki baargaah me khidmat aur ta’aleem ke liye 
rakhkar gai. 



Kuchh din baad wo waha aai to dekha ke Sarkar Ghaus e aazam murgi 
kha rahe hain aur us ka beta roti aur saada khana kha raha hai. Us ne 
kaha ke ‘Huzoor! Main apne bete ko aap ki khidmat me chhod gai thi. 
Aap to khaane me bhi is ke saath ye farq kar rahe hain.’ 

Aap ne khaana khane ke baad murgi ki haddiya jama karke haath 
phera to murgi zinda hokar baahar chali gai. 

Aap ne farmaaya ke ‘Jab tumhara beta is darje par pahunch jaayega, 
tab wo bhi aisa khaana khaa sakega.’ 

(3) Ek baar Hazrat Ghaus e aazam taqreer farma rahe the. Shaikh Ali 
bin Haiti mehfil me baithe the. Taqreer ke dauraan Shaikh Ali bin Haiti 
ko neend aa gai. Jab un ki aankh khuli thi to dekha ke Huzoor Ghaus e 
aazam mimbar se neeche tashreef laakar adab ke saath un ke saamne 
khade hain. Shaikh Ali bin Haiti jaldi se un ki ta’azeem ke liye khade ho 
gaye. Aap ne un se farmaya ‘Main adab ke saath yaha khada hu us ki 
wajah ye hai ki maine ye dekh liya tha ki tumhare khwaab me Huzoor 
Rasool-Allah sallallahu alaihi wa sallam tahsreef laaye hain.’ 

(4) Shaikh Ali ibn Arabi ke yaha ek bacha paida hua magar wo khansa 
(eunuch) tha. Kisi ne mashwara diya ke Hazrat Ghaus e aazam Abdul 
Qaadir Jeelaani ki haargaah me jaao aur dua ke liye kaho. Shaikh Ali 
ibn Arabi Ghaus e aazam ki haargaah me aaye aur dua ke liye 
darkhaast ki. Aap ne farmaaya ‘Tumhari qismat me ab beta nahi hai.’ 
Shaikh Ali ibn Arabi ne kaha ‘To phir main aap ki haargaah me kyun 
aata?’ Aap ne farmaaya ‘Theek hai. Main apne naseeb ka beta tumhe 
ata farmaata hu.’ 

Is ke baad 560 Hijri me Shaikh Ali ibn Arabi ke yaha beta paida hua aur 
Ghaus e aazam ke farmaan par us ka naam ‘Muhammad’ aur us ka 
laqah ‘Muhiy-ud-deen’ rakha gaya. Bade hokar wo mash’hoor aalim 
aur Qutub bane. 

(5) Ek baar khalifa Mustanjid Billah ke ek rishtedaar ko Hazrat Ghaus e 
aazaam ki haargaah me laaya gaya. Istasaqa (dropsy) ki beemaari ki 
wajah se us ke pait me paani jama ho jaane ki wajah se pait phool gaya 
tha. Aap ne jaise hi apna daste mubarak us ke pait upar phera aur pait 
dabaaya to us ke pait ki soojan door ho gai aur pait jaisa tha waisa ho 
gaya aur use raahat mehsoos hui. 

(6) Ek baar Abul Mu’aali Baghdaadi ne Hazrat Ghaus e aazam se arz 
kiya ki mera bacha Muhammad 15 mahino se bukhaar me mubtila hai 
aur kisi waqt bhi bukhaar kam nahi hota. Aap ne farmaaya ke bache ke 



kaan me keh do ‘Aye Umme Muldin! Shaikh Abdul Qaadir ne hukm 
diya hai ki mere bache par se Hila ki taraf chala jaa.’ 

Abul Mu’aali ne Ghause aazam ke kehne par amal kiya aur bache ka 
puraana bukhaar jaata raha. 

(7) Ek martaba Baghdad ki qahet saali ke dauraan Shaikh Abul Abbas 
ne Hazrat Ghaus e aazam se tangdasti aur faaqe ki shikaayat ki to aap 
ne unhe taqreeban 10 sair Gandum inaayat farmaaye aur farmaaya ke 
‘Ise le jaao aur ek taraf se nikaalkar istemaal kar liya karo lekin ise 
wazan na karna.’ Chunanche us gandum ko un ke tamaam ghar wale 5 
saal tak khaate rahe. 

Ek roz un ki ahliya ne gandum ko wazan kiya to ma’aloom huwa ki jitna 
pehle din tha ab bhi utna hi hai. 

Us ke baad wo gandum 7 roz me khatm ho gaye. 

(8) Ek baar Hazrat Ghaus e aazam taqreer farma rahe the. Abul 
Mu’aali naami ek shakhs aap ke bilkul saamne aage baithkar wa’az sun 
raha tha. Kuchh der baad use haajat paish aai. Us ne socha ki main 
thodi der bardaasht kar leta hu kyun ki mehfil me uthkar nikalna theek 
nahi hoga. Itne me us ne dekha ke Huzoor Ghaus e aazam mimbar par 
kuchh neeche tashreef laaye aur apni chaadar ko us ke upar daal diya. 
Wo ye dekhkar hairat me reh gay a ki wo mehfil me se ek aisi waadi me 
pahunch gaya hai jaha jangal hai aur paas me ek naher beh rahi hai. Wo 
apni haajat se faarig hua aur wuzu karke 2 rak’at namaaz padhi. Jaise 
us ne namaaz mukammal ki us ne dekha ki Ghaus e aazam ne chaadar 
hata di. Aur us ne dekha ki wo mehfil me hi hai aur wa’az jaari hai. 

Baad me use yaad aaya ki us ne faarigh hone se pehle ek paid ki tehni 
par apni chaabiyo ka guchha rakha tha aur wo waha se lena bhul gaya 
hai. 

Kuchh waqt baad wo apne kaarobar ke liye safar kar raha tha tab wo us 
waadi me pahuncha aur waha qayaam kiya. Use yaad aaya ki ye wo hi 
jagah hai jaha Gause aazam ne taqreer ke dauraan use pahunchaya tha. 
Jab wo us paid ke qareeb gaya to us ne dekha ki jis tehni par us ne 
chaabiya rakhi thi wo ab tak waha maujood hai. 

(9) Ceylon me ek aurat Hazrat Ghaus e aazam ki mureed thi. Ek baar ek 
shakhs ne badkaari ke iraade se us par hamla kiya. Us ne Aap ko madad 
ke liye pukaara. Aap us waqt wuzu kar rahe the. Aap ne apna joota 
uthaakar hawa me phenka. Logo ne ye dekhkar hairaan hue ki aap ka 
joota kaha gira wo kisi ko pata nahi chala. Wo joota us aurat par hamla 



karne waale zaalim shakhs ke sar par jaakar gira aur wo wahi par mar 
gaya. 

(Aap ka wo joota mubarak Sri Lanka [Ceylon] me tabarruk ke taur par 
rakha gaya hai.) 

(10) Ek martaba Hazrat Ghaus e aazam apne shaagirdo ko dars de rahe 
the. Achaanak aap ka chehra surkh ho gaya ho aur aap ke chehre par 
paseena aa gaya. Aap ne foran apna haath apne jhubbe ke andar daala 
aur kuchh der khaamosh baithe rahe. Jab aap ne jhubbe me se apna 
haath baahar nikaala to sab ye dekhkar hairaan the ki aap ki aastin se 
paani ke qatre gir rahe the. 

2 mahine baad taajiro ka ek qaafila bahot saare tohfe lekar aaya. Jab 
aap ke shaagirdo ne is ki wajah puchhi to un taajiro ne kaha ‘ Jab hum 
jahaaz me Baghdad ki taraf aa rahe the ki raaste me tez toofaan shuru 
ho gaya aur jab hum ne is khatre se bachaane ke liye Huzoor Ghaus e 
aazam ko yaad kiya. Foran ek muqaddas haath baahar aaya aur hamare 
jahaaz ko kinaare par pahuncha diya.’ 

Ye sunkar logo ko pata chala ki Ghaus e aazam ne un logo ki madad ke 
liye apna haath apna jhubbe me daala tha aur isi wajah se jab baahar 
nikaala to us me se paani ke qatre gir rahe the. 

(11) Ek martaba Hazrat Ghaus e aazam Abdul Qadir Jeelaani radiy- 
Allahu ta’ala anhu ki khidmat me Isfahaan ka rehne waala ek Shakhs 
haazir hua aur arz karne laga ke ‘Meri biwi ek muddat se beemaari me 
muhtala hai aur koi dawa ya dua asar nahi karti.’ 

Aap ne farmaaya ke ‘Ye Waadi e Sarandeep ke ‘Haanis’ naam ke ek 
sarkash jinn ki harkat hain. Jab teri biwi ko Sara ka daura ho, to us ke 
kaan me keh dena ke ‘Aye Haanis! Hazrat Shaikh Abdul Qaadir 
Jeelaani radiy-Allahu ta’ala anhu farmaate hain, Tu apni sarkashi se 
baaz aa warna maar diya jaayega.’ 

Us ke baad wo shakhs Isfahaan chala gaya. 

10 saal ke baad aaya to kehne laga ke ‘Ya Sayyedi! Jaisa aap ne 
farmaaya tha maine waisa hi kiya, us din ke baad phir kahhi daura nahi 
pada.’ 

(12) Shaikh Isma’eel bin Hameeri ke paas ALLAH ta’ala ke karam se 
khajoor ka ek aalishaan haagh tha. Us me khajoor ke 2 darakht such 
gaye aur un me khajoor aana band ho gaya. Unho ne un 2 darakhto ko 
nikaalne ke liye socha. 



Itne me ek roz Sarkaar Ghaus e aazam radiy-Allahu ta’ala anhu un ke 
baagh me tashreef laaye aur wuzu ke liye paani maanga. Unho ne paani 
pesh kiya. Aap ne ek sukhe darakht ke neeche wuzu kiya aur dusre 
sukhe darakht ke neeche 2 rak’at nafl namaaz ada farmai. 

Aap namaaz padh rahe the isi dauraan dono darakht hare bhare ho gaye 
aur jab aap namaaz se faarig hue ke foran un darakhto par khajoore bhi 
lag gai. 

(13) Ek martaba dariya e dazla (Tigris) me sailaab aa gaya. Log 
pareshaan hokar Huzoor Ghaus e aazam radiy-Allahu ta’ala anhu ke 
paas aaye aur aap se istigasah karne lage. 

Aap apna asa mubarak ((laathi) lekar dariya ki taraf chal pade. Dariya 
ke kinare par pahunch kar aap ne paani ki asal hadd par apna asa gaad 
diya aur farmaya ‘Aye paani, Bas yahi tak waapas aa jaao.’ Foran paani 
kam hona shuru ho gaya aur us asa mubarak tak aa gaya. 

(14) Ek martaba Baghdaad me Taa’oon (Plague) ki beemaari is kasrat se 
phaili ki rozaana hazaaro log marne lage. Logo ne Huzoor Ghaus e 
aazam se is baat ki shikaayat ki. Aap ne farmaya ‘Hamare madarse ki 
ghaas kootkar mareezon ko khilaao. ALLAH ta’ala us ki barkat se shifa 
dega aur taa’oon ki beemaari jaati rahegi.’ Logo ne aap ke hukm ki 
taamil ki aur mareez shifa paane lage. Mareezon ki ta’adaad zyada hone 
par aap ne farmaaya ‘Jo hamare madarse ka ek katra paani pee lega use 
bhi shifa hogi.’ Logo ne aap ke madarse ka paani peekar shifa e kaamila 
haasil ki aur taa’oon ka marz jaata raha aur aap ke zamaane me yeh 
beemaari dobaara nahi aai. 

(15) Abul Muzaffar naami ek Saudagar Hazrat Shaikh Hammaad 
rahmatullahi alaihi ki haargaah me haazir hua aur arz kiya ‘Huzoor! 
Qaafla tayyaar hai. Main mulk e Shaam ko jaa raha hu, Sardast 100 
ashrafiya apne saath le jaa raha hu aur utni qimat ka saamaan mere 
paas maujood hai. Dua kijiye ke main kaamyaah lautu.’ 

Shaikh Hammaad ne farmaaya ke ‘Turn apna safar multawi kar do 
warna zabardast nuqsaan uthaaoge. Daaku tumhara sab maal loot lenge 
aur turn ko qatl bhi kar denge.’ 

Saudagar ye khabar sunkar bada pareshaan hua. Usi pareshaani me 
waapas aa raha tha ke raaste me Huzoor Ghaus e Aazam radiy-Allahu 
anhu mil gaye. Aap ne puchha ‘Kyun pareshana ho?’ Saudagar ne saara 
qissa suna diya. Aap ne farmaaya ‘Pareshaan hone ki zaroorat nahi. 
Turn shauq se mulk e Shaam jaao. In sha ALLAH tumhe koi nuqsaan 
nahi hoga aur turn ba-khairiyat aur kaamyaah lautoge.’ 



Chunaanche saudagar mulk e Shaam ko rawaana ho gaya. Mulk e 
Shaam me use bahot saara nafaa hua. Waha se wo 1000 ashrafiyo ki 
thaili liye mulk e Halb me pahuncha aur ittefaqan wo thaili kahi 
rakhkar bhul gaya. Usi fikr me neend ne galbaa kiya aur so gaya. 
Khwaab me dekha ke kuchh daakuo ne us ke qaafle par hamla karke 
saara Saaman loot liya he aur use bhi qatl kar daala hai. Ye vehshatnaak 
khwaab dekhkar saudagar ki aankh khul gai. Us ne dekha ke waha 
kuchh bhi na tha magar utha to yaad aaya ke ashrafiyo ki thaili maine 
falaan jagah par rakhi thi. Chunaanche jaldi waha gaya to thaili mil gai 
aur khushi khushi Baghdaad waapas aaya. 

Ittefaaqan bazaar me Hazrat Shaikh Hammaad mil gaye aur farmaane 
lage ke ‘ Jaakar pehle Ghaus e Aazam radiy-Allahu anhu se mil. 
Mehboob e Sub’haani ne tumhare liye 70 baar baargaah e ilahi me dua 
maangi. Aur un ki dua ke sabab tumhari Taqdeer e moallaq badli hai jis 
ki maine tumhe khabar di thi. ALLAH ta’ala ne saath hone waale 
waaqye ko Ghaus e Aazam ki dua se bedaari se khwaab me badal diya.’ 
Ye sunte hi wo saudagar Ghaus e Aazam radiy-Allahu anhu ki baargaah 
me pahuncha. Use dekhte hi Huzoor Ghaus e Aazam ne farmaaya 
‘Waaqai maine tumhare liye 70 baar dua maangi thi.’ 

(16) Shareef Makrooji naami ek saudaagar 14 oonto par shakkar 
laadkar tijaarat ke liye jaa raha tha. Raaste me ek registaan me qaafile 
ne qayaam kiya. Raat ke aakhri paher jab qaafila chalne ke liye tayyaar 
huwa to pata chala ke 4 oont kahi gaayab ho gaye hain. Saudagar ne 
bahot talaash kiya lekin oont na mile. Saudagar ne Huzoor Ghaus e 
Aazam ko madad ke liye pukaara. Us ne dekha ke ek safed-posh 
nooraani Buzurgh ek teele par khade hain aur haath ke ishaare se apni 
taraf bula rahe hain. Jab woh us teele ke paas pahuncha to woh buzurgh 
gaa’ib ho gaye. Us ne teele par chadh kar dekha to dusri taraf chaaro 
oont samaan samet baithe the. 

(17) Maahe Moharram me ek roz Huzoor Ghaus e aazam apne 
mehmaan khaane me tashreef farma the. 300 ke qareeb log bhi Aap ki 
khidmate aqdas me haazir the. 

Achaanak Aap uthkar mehmaan khaane se baahar tashreef le gae aur 
tamaam logo ko baahar aane ke liye farmaaya. Sab log baahar aaye. 
Jaise hi sab log baahar a ke us makaan ki chhat dhadaam se gir padi. 
Aap ne farmaaya ke “Main baitha hua tha ke mujhe ghaib se ittela di gai 
ke is makaan ki chhat girne waali hai. Chunaanche main baahar aa gaya 
aur aap logo ko bhi apne paas bula liya ke koi dab na jaaye.” 



(18) Ek Abdaal khata sarzad ho jaane ki wajah se maqaame Abdaaliyat 
se maazool kar diye gae. Unho ne Sarakar Ghause paak radiy-Allahu 
anhu ki baargaah me aakar multaji ho kar istegasah pesh kiya aur apni 
peshaani ko Madrase ki chaukhat par rakh kar rone lage. 

To usi waqt haatife ghaibi se aawaz aai ke ‘Chunke turn ne mere 
Mehboob Abdul Qaadir ki chaukhat ki khaak par niyaazmandi ke liye 
sar rakh diya he is liye maine turn ko maaf kar diya aur pehle se bhi 
huland Maqaam ataa farmaaya hai. Turn Ghaus e aazam ki is ne’amate 
ujma ka shukriya adaa karo.’ 

Ek dusri riwaayt me is tarah hai ke ‘Us Wali ne 70 Auliya Allah se dua 
karwai. Magar aakhirkaar Sarkaar Ghause aazam ki baargaah me iltija 
ki aur Aap ne dua farmai to ALLAH ta’ala ne use Wilaayat waapas ata 
farmai.; 

(19) Ek martaba raat ko Huzoor Ghause aazam radiy-Allahu anhu ke 
ghar me chor aaya aur Hazrat ki kamli uthhaai to foran andha ho gaya. 
Us ne kamli rakh di to achha ho gaya aur dekhne laga. Phir kamli 
uthhaai to phir andha ho gaya. Isi tarah 3 baar hua. 

Chothi baar Kamli rakh bhi di phir bhi roshni na aai andha hi raha. Wo 
usi Maqaam par haitha raha. Huzoor Ghause aazam radiy-Allahu anhu 
ko us ka sab haal ma’aloom hota raha. Aap tamaam shab nawaafil me 
mashgool rahe. 

Jab subah ki namaaz se faarigh hue to Hazrat Khizr alaihis salaam Aap 
ki khidmat me tashreef laaye aur kaha ke ‘Falaa Shaher me ek Abdaal 
ka inteqaal hua hai. Aap jis ko farmaae us ki jagah muqarrar kiya 
jaaye.’ 

Aap ne farmaaya ke ‘Raat ko hamare ghar ek mehmaan aae hain. un ko 
laao.’ 

Wohi Chor andha haazir kiya gaya. Aap ne ek tawajjoh us par daali. Usi 
waqt us ki aankh khul gai aur Abdaal ka martaba haasil ho gaya. 

Aap ne farmaaya ‘In ko le jaao aur us Abaal ki jagah par muqarrar kar 
do.’ 

(20) Ek martaba Sarkar Ghaus e aazam radiy-Allahu ta’ala anhu wa’az 
farma rahe the ki baarish hone lagi aur log uthkar jaane lage. Huzoor 
Ghaus e aazam radiy-Allahu ta’ala anhu ne aasmaan ki taraf rukh kiya 
aur kaha me ‘Tere zikr ke liye logo ko jama kar raha hu aur tu unhe 
muntasir kar raha hai.’ 

Aap ne jab ye kaha to jalsagaah par baarish hilkul band ho gai, magar 
jalsagaah ke bahar ba-dastoor jaari rahi. 



(21) Ek baar Maah e Ramazaan me ittefaaqan 70 aadamiyon ne aap ko 
ek hi roz alag alag apne apne ghar par Iftaar ki daawat di. Aap ne har 
ek ki daawat ko qubool kiya. 

Jab Iftaari ka waqt aaya to aap ne har ek ke ghar jaakar Iftaari ki aur 
usi waqt apne ghar bhi Iftaari ki. 

Ye khabar Baghdad me phail gai. 

Aap ke ek khaadim ke dil me khayaal aaya ke Hazrat to us waqt apne 
ghar se hi nahi nikle to itne logon ke gharo me jaakar ek hi waqt me 
Iftaari karna kaise mumkin ho sakta hai? 

Aap ne us ke dil ki baat par muttala hokar farmaaya ‘Yeh sach hai ke 
maine ek hi waqt me un tamaam 70 aadamiyo ke yahan alag alag un ke 
gharo me jaakar Iftaari ki aur usi waqt maine apne ghar me bhi Iftaari 
ki.’ 


(22) Hazrate Abdullah Zayyal farmaate hai ke 

‘Ek martaba raat ke waqt main Sarkar e Ghaus e paak radiy-Allahu 
ta’ala anhu ke madarse me khada tha ki Huzoor Ghaus e Aazam andar 
se apne mubarak haath me asaa lekar haahar tashreef laaye. Aap ko 
dekhkar mere dil me khayaal aaya ki kaash Ghaus e aazam is asaa ke 
zariye koi karaamat dikhaate. Itne me Sarkar Ghaus e aazam ne asaa ko 
zameen me gaad diya aur woh asaa mashaal ki tarah roshan ho gaya aur 
kaafi der tak roshan raha. Jab Aap ne use zameen se nikaala to phir wo 
apni asli haalat me aa gaya. 

Sarkar Ghaus e paak ne irshaad farmaaya ke Aye Abdullah! Turn yehi 
chaahte the na?’ 

(23) Shaikh Aarif Sabati rahmatullahi alaihi farmaate hain ke 

‘Ek martaba main Huzoor Ghaus e Aazam radiy-Allahu ta’ala anhu ki 
ziyarat ke liye Baghdaad shareef aaya aur kuchh din Aap ki khidmat me 
thehra. Phir jab mujahida karne ke liye Misr jaane ka iraada kiya aur 
Aap se ijaazat maangi to Aap ne mere munh me apni do ungliya daali 
aur mujhe use chusne ka hukm diya. Main samajh gaya ki is se Aap ka 
kya maqsad hai. Phir main Baghdaad se Misr aaya to meri haalat yeh 
thi ki na kuchh khaata tha na peeta tha. Is ke bawajood meri taaqat 
pehle ki nisbat zyada thi.’ 

(24) Ek martaba Aap chand masha’ikh ke saath kashti me sawaar the. 
Un me se ek aadmi mar gaya. Logo ne iraada kiya ki us ke jism ko 
dariya me daal den. Magar Sarkaar Ghause Aazam ne un ko roka aur 
apne tasarruf se dariya ko khushk kar diya to logo ne us shakhs ke liye 



qabr khodi aur us ko dafn kar diya. Phir paani aur kashti dono oonche 
ho gaye. 

(25) Ek baar Khalifa e Bagdaad Abu Muzaffar Yousuf Hazrat Ghaus e 
aazam ki baargaah me haazir hokar arz ki ke ‘Main aap ki koi 
Karaamat dekhna chaahta hu.’ Aap ne farmaya ‘Kya chaahte ho?’ 

Us ne kaha ‘Mai ghaib se saib chaahta hu.’ Us waqt Iraq me saib ka 
mausam na tha. Sarkaar Ghause aazam ne haath badhaaya to aap ke 
mubarak haathon me 2 saib the. 

Aap ne ek saib us ki taraf badha diya aur ek saib ko apne mubarak 
haathon se kaata to nihayat safed khushboodaar tha. Abu Muzzafar ne 
apna saib kaata to us me keede the. Us ne kaha ‘Ya Ghaus-e-aazam, Ye 
kya hai?’ Aap ne farmaaya ‘Abu Muzaffar! Tumhaare saib ko zulm ke 
haath lage to us me keede pad gaye.’ 

(26) Hazrat Sayyed Abu Saaleh Nasr rahmatullahi alaihi apne waalide 
mohtaram Hazrat Sayyed Abdul Razzaaq rahmatullahi alaihi se naql 
farmaate hain ke 

‘Hazrat Shaikh Abdul Qaadir Jeelaani radiy-Allahu ta’ala anhu ek roz 
namaaz e jum’aa ke liye nikle main aur mere do bhai Hazrat Abdul 
Wahaab Aur Hazrat Eisa rahmatullahi alaihi Aap ke saath the. Raaste 
me hum ko haakime waqt ke kotwal aur hukoomat ke log mile, un ke 
saath sharaab ke 3 matke the jin me boo bahot tez thi. Aap ne un logo se 
farmaaya ke Thehar jaao. Lekin wo apne jaanwaro ko jaldi se daudkar 
jaane lage. Aap ne jaanwaro se kaha Thehar jaao to woh wahi apni 
jagah thehar gaye. Woh log unhe bahot maarte the lekin jaanwar apni 
jagah se na hilte the. Un sab logo ko kaulanj ka dard shuru ho gaya aur 
zameen par lautne lage. Phir elaaniya tauba aur istaghfaar karne to un 
ka dard jaata raha aur sharaab ki boo sirqe me hadal gai. Unho ne 
bartano ko khola to woh Sirqa tha. Sarkaar Gaus e aazam Jaama 
Masjid chale gaye. Jab Haakime waqt ko is baat ki khabar mili woh 
khauf-zada hokar Sarkaar Gaus e aazam ki baargaah me haazir hua aur 
maafi maangi.’ 

(27) Abul Khizr Husaini bayaan karte hain ke ‘Mujh se Hazrat Ghaus e 
aazam radiy-Allahu anhu ne 560 hijri me farmaaya ke Turn Mosul 
shaher ki taraf chale jaao, waha ALLAH ta’ala tumhe Aulaad ataa 
farmaega. Pehle ladka paida hoga. Us ka naam ‘Mohammad’ rakhna. 

Us ladke ko ek ajami naahina haafiz Qur’an majeed padhayega. Jis ka 
naam Ali hoga aur tumhara ladka 7 Saal ki umr me sirf 7 maah me 
Qur’an majeed hifz kar lega aur tumhari umr 94 saal 6 maah aur 7 din 



ki hogi aur teri maut tandurusti ki haalat me Baarbil ke maqaam par 
hogi.’ 

Aap ke farmaan ke mutaabiq 561 Hijri me Shaher Mosul me Abu 
Abdullah Mohammad ki paidaish hui. Abul Khizr Husaini ne Qur’an 
majeed hifz karaane ke liye ek naabina ko muqarrar kiya aur jab un ka 
Naam aur Watan Daryaaft kiya gaya to unho ne apna naam Ali aur 
watan Baghdaad bataaya. 

Abul Khizr Husaini ki wafaat bhi Hazrat ke irshaad ke mutaabiq 
tandurusti ki haalat me Baarbil ke maqaam par hi hui. 

(28) Baghdaad ke Mohalla Baabul Ijz ke qabrastan me ek qabr se murde 
ke chikhne ki aawaaz sunaai deti thi. Logo ne Sayyedina Ghause aazam 
se ye baat arz ki. 

Aap ne daryaft farmaaya ke “Kya ye qabr waale ne mujh se Bai’at ki 
hai?” Logo ne kaha “Hume maaloom nahi.” Aap ne farmaaya “Us ne 
kabhi meri majlis me haazri di hai?” Logo ne kaha “Hume maaloom 
nahi.” Phir Aap ne daryaft farmaaya “Kya us ne mere ta’aam se kuchh 
khaaya tha?” Logo ne arz kiya ke “Hume maaloom nahi.” 

Us ke baad Aap ne Muraaqaba farmaaya aur phir sare Aqdas utha kar 
farmaaya ke “Farishto ne mujhe bataaya ke us shakhs ne Aap ki ziyarat 
ki hai aur Aapse Husne zan wa Mohabbat rakhta tha. Lihaaza us wajah 
se Rab ta’ala ne us par raham farmaaya.” 

Us ke baad us qabr se kabhi aawaaz sunaai na di. 

(29) Shaikh Yahya bin Abi Nasr Baghdadi se naql hain ki 
‘Maine apne waalid se suna ki wo kehte the ki, Maine amaliyaat ke 
zariye ek baar Jinnaat ko bulaaya to unho ne aane me der laga di. Phir 
jab wo aaye to mujh se kehne lage ki jab Sayyedina Ghause aazam 
Abdul Qaadir Jeelaani rahmatullahi alaihi wa’az farma rahe ho to us 
waqt bulaaya na karo. Maine wajah puchhi to kehne lage ki Hum un ki 
majlis me haazir hua karte hain. Maine kaha Turn bhi jaate ho? Kehne 
lage ki Haan! Insaano se zyada hum jinnaat ki bheed hoti hai Aur hum 
me se bahot se giroh hain jinho ne Aap ke haath par Tauba ki aur 
Islaam laaye.’ 

(Bahzatul Asraar, Safa -274) 

»*>. 

Aap ne bahot saari kitaaben likhi hain, jin me ye kitaaben mash’hoor 
hain : 



(1) Qaseedat-ul-Ghausia 

(2) Ghunya li-talibeen tariq al-haqq wa al-deen 

(3) Fat’h-ur-Rabbaani 

(4) Fatuh-ul-Ghaib 

(5) Jala’ al-Khawaatir 

(6) Kitaab Sirr al-Asraar wa Mazhar al-Anwaar Al-Asraar 

(7) Al-Fuyuzaat al-Rabbaniyya 

(8) Bashair al-Khairat 

(9) Malfuzaat. 

rj% rj% 

Aqwaal: 


(1) Tamaam khubiyon ka majmua Ilm sikhna, us par Amal karna aur 
dusro ko sikhaana hai. 

(2) Jis (nek) amal me tujhe Halaawat na mile, Yun samajh ke tune use 
kiya hi nahi. 

(3) Guzra huwa kal ek Naseehat hai, Aaj ka din Ghaneemat hai, Aane 
wala kal sirf ek Ummeed hai. 

(4) Aye Jannat ke chaahne wale, Jannat basaane aur paane ke liye sirf 
aaj ka din hai, Kal ka nahi. Kya khabar tera intaqaal ho jaaye. 

(5) Tere sab se bade dushman tere bure Hum-nasheen hain. 

(6) Tu nafs ki tamanna puri karne me mashgool hai aur nafs tujhe 
barbaad karne me. 

(7) Aqlmand pehle Qalb se mashwara karta hai phir Zabaan se bolta 
Hai. 

(8) Sabr naam hai pareshaaniyo me Saabit-qadami aur Shariat ke 
daaman ko pakde rakhne ka. 

(9) Behtareen amal logo ko dena hai, Logo se lena nahi. 

(10) Bad-ghumaani faa’ide ke tamaam raaste band kar deti hai. 

(11) Apni museebat ko chhupao ALLAH ta’ala ki Qurbat naseeb hogi. 

(12) Fitna hai wo Rozi jis par Shukr na ho aur wo Tangi jis par Sabr na 
ho. 

(13) Mo’min apne ahl o ayal ko ALLAH par chhodta hai aur Munaafiq 
Maal o zar par. 

(14) Zaalim apne zulm se Mazloom ki Duniya kharaab karta hai aur 
apni Aakhirat. 

(15) Zulm se dil me andhera paida hota hai. Zulm chehre ko kaalaa kar 
deta hai. Na khud zulm karo na zaalim ki madad karo. 



(16) Wo insaan kitna Bad-naseeb hai jis ke dil me jaandaaro par raham 
karne ki aadat nahi. 

(17) Jo ALLAH ta’ala se aashna huwa us ne Khalq e Khuda ke saath 
Tawazo ka bartaav kiya. 

(18) Banda apne Rab ke qareebtar us waqt hota hai jab wo aazma liya 
jaata hai. 

(19) Jin ulema me 3 cheez maujood ho un ki sohbat ikhtiyaar karo : 

[1] Ilm [2] Amal aur [3] Ehsaan. 

(20) Jab turn beemaar ho jaao to sabr aur shukr se us ka istaqbaal kar 
take wo tere liye rahmat ban jaaye. 

(21) Dunya ko apne dil se mukammal taur par nikaal do phir woh tujhe 
nuqsaan nahi pahunchayegi. 

(22) Hasad aisi buri cheez hai jo Eimaan ko khokhla deti hai aur 
ALLAH ki rahmat se mehroom kar deti hai. 

(23) ALLAH aise bande ko sab se zyada pasand farmaata hai jo ALLAH 
ke bando ko faa’ida pahunchaye. 

(24) Agar aalim zaahid (parhezgaar) na ho to wo apne maanne walo ke 
liye azaab hai aur Aalim e baa-amal ALLAH ka naa’ib hai. 

(25) Museebat ho ya aaraam har haal me ALLAH se raazi raho, Us ki 
shikaayat kabhi bhi zahaan par na laao. 

(26) Logo ke saamne Moazziz bankar raho. Agar apni gurbat zaahir 
karoge to logo ki ni nigaaho se gir jaaoge. 

(27) Agar turn Jad ko khod daalo to bhala daaliyo se kya milega. Yunhi 
Dil najis ho ur A’aza taahir ho to kya faa’ida. Aaza bhi usi waqt paak 
honge jab turn Kitaab aur Sunnat par amal karoge. Dil mehfooz hoga to 
a’aza bhi mehfooz rahenge. 

«£« «£« 

Pariwaar : 


Aap ki 4 biwiya hain : 

(1) Bibi Madeena binte Meer Muhammad Masjidi 

(2) Bibi Saadiqa binte Muhammad Shafi 

(3) Bibi Mo’mina 

(4) Bibi Mehbooba. 

Aur 27 saahabzaade aur 22 saahabzaadiya hain. Jin me se chand 
bachpan me hi inteqaal kar gaye. 

Saahabzaade : 

(1) Shaikh Saif-ud-deen Abdul Wahaab, 



(2) Shaikh Taaj-ud-deen Abdur Razzaaq, 

(3) Shaikh Shams-ud-deen Abdul Azeez, 

(4) Shaikh Siraaj-ud-deen Abdul Jabbaar, 

(5) Shaikh Sharf-ud-deen Eisa, 

(6) Shaikh Zia-ud-deen Moosa, 

(7) Shaikh Yahya, 

(8) Shaikh Abdullah, 

(9) Shaikh Muhammad, 

(10) Shaikh Ibraheem, 

(11) Shaikh Abdur Rahman. 

Saahabzaadiya : 

(1) Sayyeda Aafia, 

(2) Sayyeda Yaseen, 

(3) Sayyeda Aleema, 

(4) Sayyeda Taaj, 

(5) Sayyeda Zaahida, 

(6) Sayyeda Zaakira, 

(7) Sayyeda Ummul Fazal, 

(8) Sayyeda Shareefa, 

(9) Sayyeda Aabida, 

(10) Sayyeda Khadeeia, 

(11) Sayyeda Riji, 

(12) Sayyeda Ummul Fateh, 

(13) Sayyeda Zahra, 

(14) Sayyeda Jamaal, 

(15) Sayyeda Khair-un-Nisa, 

(16) Sayyeda Shaah Khatim, 

(17) Sayyeda Shaah Bibi 

(18) Sayyeda Fakira, 

(19) Sayyeda Faatima, 

(20) Sayyeda Umme Salama, 

(21) Sayyeda Fazal-un-Nisa, 

(22) Sayyeda Taaj-un-Nisa. 

*1# *1* *1* *1* 

Aap Hazrat Shaikh Abu Saeed Mubarak Makhzumi al-Mukarrami 
rahmatullahi alaihi ke mureed aur khalifa hain. Jo Junaidi silsila ke 
shaikh hain. 


Aap se Tareeqat ka ‘Qaadri’ silsila jaari hai. 



Aap ke saahabzaade ke ilaawa aap ke 12 khulfa mash’hoor hain : 

(1) Hazrat Shaikh Shahaab-ud-deen Umar Suharwardi 

(2) Hazrat Shaikh Ali al-Haddaad 

(3) Hazrat Shaikh Shaah Abu Umar Qureshi Marzook 

(4) Hazrat Shaikh Qareeb Alban Mosuli 

(5) Hazrat Shaikh Ahmad bin Mubarak 

(6) Hazrat Shaikh Abu Saeed Shibli 

(7) Hazrat Shaikh Nashaab-ud-deen 

(8) Hazrat Shaikh Abu Muhammad Abdullah Jabaai 

(9) Hazrat Imaam Moafaq-ud-deen Abu Muhammad bin Qudaama 
Maqdasi 

(11) Hazrat Shaikh Abu Madyan, Shoaib al-Maghribi rahmatullahi 
alaihi 

(12) Hazrat Shaikh Kabeer-ud-deen urfe Shaah Daula. 

Aap farmaate hain, 

‘Qayaamat tak mere jitne Mureed honge wo bagair Tauba kiye nahi 
marenge.’ 

Ek Shakhs ne Sarkar Ghaus e aazam radiy-Allahu ta’ala anhu se 
puchha ke ‘Aap ke Mureedo me Parhezgaar aur Gunaahgaar dono hi 
honge?’ 

Aap ne farmaaya ‘Haan, Magar Parhezgaar mere liye hain aur 
Gunahgaaro ke liye Main hu.’ 

A A A %£« *1# 

561 Hijri me Aap beemaar hue. Magar Aap paabandi ke saath namaaz 
ada karte rahe aur khidmat e deen karte rahe. 

Aap ke saahabzaade Shaikh Abdul Jabbaar ne aap se puchha ke ‘Kya 
aap ko koi takleef hai?’ to Aap ne farmaaya ‘Mere jism me dard hai 
magar mere qalb me sukoon hai aur wo yaad e ilahi me mashgool hai.’ 
Aap ke dusre saahabzaade Shaikh Abdul Azeez ne puchha ke ‘Aap ki 
tabiyat kaisi hai?’ To Aap ne farmaaya ‘Meri takleef mere Rab ke siwa 
koi jaan nahi sakta. Wo sab haqeeqat se waaqif hai’ 

Wisaal se pehle aap ke saahabzaade Hazrat Shaikh Abdul Wahaab ne 
naseehat ke liye kaha to Aap ne farmaaya ‘Sirf ALLAH ta’ala ki raza ke 
liye us ki mukammal ita’at karo, Sabr aur parhezgaari ikhtiyaar karo. 



ALLAH ke siwa kisi ka khauf na rakho. Sirf usi se ummeed rakho aur 
usi se maango. Sirf ALLAH par yaqeen rakho, us ke siwa kisi par 
bharosa na rakho.’ 

Phir aap ne paani mangwaaya aur wuzu kiya aur namaaz e isha’ ada ki. 
Phir dua ki ‘Aye ALLAH! Huzoor sallallahu alaihi wa sallam ki ummat 
ke khatao ko ma’af farma. Aye ALLAH, Huzoor sallallahu alaihi wa 
sallam ki ummat par raham farma. Aye ALLAH, Huzoor sallallahu 
alaihi wa sallam ki ummat ke gunaaho ko bakhsh de.’ 

Phir aap ek taraf lait gaye. Aur farmaaya ‘Main ALLAH ki panaah 
chaahta hu, us ki hifaazat chaahta hu. ALLAH ek hai, wo har cheez par 
Qaadir hai aur har cheez ka ilm rakhta hai. Us ke siwa koi ma’abood 
nahi hai. Wo bemisaal, be-niyaaz aur samad hai aur Hazrat Mohammad 
Mustafa sallallahu alaihi wa sallam us ke Nabi aur Rasool hain.’ 

Us ke baad Aap ne 3 baar ‘ALLAH’ kaha aur inteqaal farmaaya. 

.V *£* .V *£* *£* *£* 

Aap ka wisaal 17 Rabi’ us saani 561 Hijri (20 February 1166 A.D.) ko 91 
baras ki umr me hui. 

Aap ki namaaz e janaaza aap ke saahabzaade Hazrat Shaikh Sayyed 
Abdul Wahaab Qaadri al-Jeelaani rahmatullahi alaihi ne padhaai. 

Aap ka mazaar Baghdad (Iraq) ke Resafa ilaaqe me hai. 

V 

ALLAH ta’ala us ke Habeeb sallallahu alaihi wa sallam ke sadqe me 
Aur Hazrat Ghaus e aazam Shaikh Sayyed Abdul Qaadir Jilani radiy- 
Allahu ta’ala anhu aur Ahle bait ke aur Auliya Allah ke waseele se 
Sab ko mukammal ishq e Rasool ata farmae aur Sab ke Eimaan ki 
hifaazat farmae aur Sab ko nek amal karne ki taufiq ata farmae. 

Aur Sab ko dunya wa aakhirat me kaamyaabi ata farmae aur Sab ki nek 
jaa’iz muraado ko puri farmae. 

Aameen. 



